title: Sklep sveta guvernerjev z dne 20. januarja 2016 o spremembah Poslovnika Evropske investicijske banke, ki odražajo krepitev upravljanja EIB [2016/772]

text:
               18.5.2016

               SL

               Uradni list Evropske unije

               L 127/55

         SKLEP SVETA GUVERNERJEV
   z dne 20. januarja 2016
   o spremembah Poslovnika Evropske investicijske banke, ki odražajo krepitev upravljanja EIB [2016/772]
   SVET GUVERNERJEV EVROPSKE INVESTICIJSKE BANKE JE –
   OB UPOŠTEVANJU

               1.

               člena 7(3)(h) statuta, po katerem svet guvernerjev odobri poslovnik Banke;

               2.

               člena 11(1) statuta, po katerem svet guvernerjev na predlog sveta direktorjev imenuje člane upravnega odbora; in

               3.

               člena 11(2) statuta, po katerem lahko svet guvernerjev s kvalificirano večino razreši člane upravnega odbora;

         KER želi Banka utrditi vlogo svojega odbora za etiko in skladnost ter okrepiti svoja notranja pravila glede imenovanja in možnega suspendiranja članov upravnega odbora Banke;
   KER bi bilo treba vlogo odbora za etiko in skladnost okrepiti, tako da bi imel odbor možnost dajati mnenja o etičnih vprašanjih, povezanih s članom upravnega odbora ali sveta direktorjev;
   KER svet guvernerjev, ki je po statutu pristojni organ za odločanje o razrešitvi članov upravnega odbora Banke, lahko odloča tudi o njihovem začasnem suspendiranju;
   KER je prenos pooblastila za suspendiranje članov upravnega odbora v posebej določenih okoliščinah in za omejeno dobo zaželen, da se lahko Banka hitro odzove na izjemne primere; predlagani mehanizem predvideva tak prenos pooblastila na predsednika Banke ob soglasju predsednika sveta guvernerjev oziroma na predsednika sveta guvernerjev v primerih, ki zadevajo predsednika Banke;
   KER bo pred vsako odločitvijo o suspendiranju izvedeno posvetovanje z odborom za etiko in skladnost;
   KER so ustrezni veljavni postopki določeni v novem členu 23.b poslovnika Banke;
   KER se v okviru, ki ga določajo omenjena pravila, sprejemanje dodatnih izvedbenih pravil za postopke suspendiranja in razrešitve prenese na svet direktorjev;
   KER bi morala glede na člen 11(2) statuta za omenjena pravila glasovati kvalificirana večina sveta direktorjev;
   KER se v podporo svetu guvernerjev Banke pri odločanju o imenovanju članov upravnega odbora oblikuje začasni svetovalni odbor za imenovanja, ki ima nalogo dajati nezavezujoča mnenja;
   KER bi bilo treba zaradi lažjega odločanja o takih imenovanjih in v odziv na nedavni razvoj najboljše prakse v bančništvu v poslovnik Banke vnesti nekatera merila, ki se uporabijo pri odločanju o imenovanjih;
   KER so za zagotovitev nemotenega delovanja različnih odborov, oblikovanih znotraj sveta direktorjev, na primer odbora za politiko tveganj, potrebne nekatere tehnične spremembe člena 11(3) poslovnika –
   s kvalificirano večino ODLOČIL, da

               1.

               se spremenita člena 11(3) in 11(4) poslovnika Banke ter se v poslovnik Banke vneseta nova člena 23.a in 23.b, kot je navedeno v dokumentu 16/01;

               2.

               začne spremenjeni poslovnik veljati 120 dni po sprejetju tega sklepa oziroma 1. septembra 2016, kar nastopi pozneje;

               3.

               se spremenjeni poslovnik objavi v Uradnem listu Evropske unije.

            Za svet guvernerjev

            Predsednik

         H.-J. SCHELLING

            Sekretar

         K. TRÖMEL

      PRILOGA
      Poslovnik Evropske investicijske banke, kot ga je svet guvernerjev odobril 4. decembra 1958 in spremenil 15. januarja 1973, 9. januarja 1981, 15. februarja 1986, 6. aprila 1995, 19. junija 1995, 9. junija 1997, 5. junija 2000, 7. marca 2002, 1. maja 2004, 12. maja 2010, 25. aprila 2012, 26. aprila 2013 in 20. januarja 2016
      POGLAVJE I

         PRORAČUNSKO LETO

      Člen 1
      Proračunsko leto Banke traja od 1. januarja do 31. decembra vsakega leta.
      POGLAVJE II

         SVET GUVERNERJEV

      Člen 2
      1.   Svet guvernerjev se sestane, ko ga skliče njegov predsednik na lastno pobudo ali na zahtevo enega od članov. Predsednik Banke lahko na lastno pobudo ali na zahtevo sveta direktorjev od predsednika sveta guvernerjev zahteva, da skliče svet guvernerjev.
      2.   Svet guvernerjev se sestane na letni seji zaradi obravnave letnega poročila in določanja splošnih usmeritev Banke.
      3.   Svet guvernerjev se lahko odloči, da bo letno poročilo z računovodskimi izkazi (bilanco stanja, bilanco uspeha, izkazom posebnega oddelka, pojasnili k zaključnemu računu, vključno s konsolidiranimi različicami, in vse druge izkaze, ki bi bili potrebni za oceno finančnega položaja ali rezultatov Banke) potrdil zunaj letne seje, lahko tudi po pisnem postopku.
      4.   Člani upravnega odbora so lahko vabljeni na seje sveta guvernerjev. Člani sveta direktorjev, upravnega odbora in revizijskega odbora se udeležijo letne seje sveta guvernerjev.
      Člen 3
      1.   Obvestilo o seji sveta guvernerjev se izda najmanj trideset dni pred predvideno sejo.
      2.   Člani sveta guvernerjev morajo dobiti dnevni red in gradivo najmanj dvajset dni pred sejo.
      3.   Vsak guverner lahko zahteva vključitev dodatnih točk na dnevni red seje, pod pogojem, da svojo zahtevo pisno sporoči predsedniku sveta guvernerjev najmanj petnajst dni pred sejo.
      4.   Odstopanje od rokov, določenih v prejšnjih odstavkih, je dovoljeno, če s tem soglašajo vsi člani sveta guvernerjev ali če v nujnih primerih tako odloči predsednik sveta guvernerjev na zahtevo predsednika Banke.
      Člen 4
      Svet guvernerjev sprejema odločitve v skladu s členom 8 Statuta Evropske investicijske banke (v nadaljevanju „statut“).
      Člen 5
      1.   Predsednik sveta guvernerjev in predsednik sveta direktorjev lahko odločitve dajeta na pisno ali elektronsko glasovanje.
      2.   Odločitve se štejejo za sprejete, takoj ko sekretariat sveta guvernerjev prejme zadostno število glasov za.
      3.   Običajni postopek imenovanja članov sveta direktorjev, upravnega odbora in revizijskega odbora je pisno ali elektronsko glasovanje, po potrebi s tihim postopkom.
      4.   Z izjemo področij, za katera se zahteva soglasje ali kvalificirana večina, lahko svet guvernerjev na predlog sveta direktorjev sprejema odločitve s tihim postopkom. Odločitev, ki je predmet tihega postopka, se šteje za sprejeto šest tednov po datumu posredovanja obvestila o njej, razen če polovica članov sveta guvernerjev ali člani sveta guvernerjev, ki skupaj predstavljajo več kot polovico vpisanega kapitala, ne izrazijo svojega nestrinjanja.
      Vsak guverner lahko zahteva prekinitev tihega postopka.
      Člen 6
      Vsak guverner lahko sprejme pisno pooblastilo za zastopanje in glasovanje na sejah sveta guvernerjev od največ enega kolega.
      Člen 7
      1.   Svetu guvernerjev predseduje vsak posamezen član po načelu rotacije v skladu s protokolarnim vrstnim redom držav članic, ki ga določi Svet Evropske unije.
      2.   Predsedovanje posameznega člana sveta se izteče s koncem dneva letne seje ali potrjevanja računovodskih izkazov za predhodno proračunsko leto, kar nastopi pozneje. Mandat novega predsednika začne teči naslednji dan.
      Člen 8
      O sejah sveta guvernerjev se vodi zapisnik. Podpišeta ga predsednik in sekretar.
      Člen 9
      Vsak član sveta guvernerjev ima pravico uporabljati enega od uradnih jezikov Unije. Zahteva lahko, da se kateri koli dokument, ki ga obravnava svet, pripravi v jeziku po njegovi izbiri.
      Člen 10
      Sporočila svetu guvernerjev se naslovijo na sekretariat sveta guvernerjev na sedežu Banke.
      POGLAVJE III

         SVET DIREKTORJEV

      Člen 11
      1.   Svet direktorjev se sestane najmanj šestkrat na leto in vsakič določi datum naslednje seje.
      2.   Predsednik sveta direktorjev skliče svet pred predvidenim datumom, če tako zahteva ena tretjina članov s pravico glasovanja ali če sam meni, da je to potrebno.
      3.   Svet direktorjev v okviru svojih pristojnosti in v skladu s členom 18 tega poslovnika ustanovi odbor za nagrajevanje zaposlenih in proračun, ki obravnava vnaprej določene teme, o katerih daje nezavezujoča mnenja svetu direktorjev in mu tako pomaga pri sprejemanju odločitev.
      Svet direktorjev se v okviru svojih pristojnosti in v skladu s členom 18 tega poslovnika lahko odloči za ustanovitev odbora za politiko tveganj in odbora za politiko kapitalske udeležbe, pri čemer se ob ustanovitvi imenujejo tudi njuni člani in sprejme njun poslovnik. Odbora lahko po potrebi organizirata skupne seje in na sejo povabita revizijski odbor. Odbora izdajata priporočila in dajeta nezavezujoča mnenja svetu direktorjev ter mu tako pomagata pri sprejemanju odločitev.
      Člani odborov iz tega odstavka so nekateri direktorji ali njihovi namestniki.
      Navedenim odborom predseduje predsednik Banke, ki ima pravico, da predsedovanje prenese na člana sveta direktorjev ali podpredsednika Banke. Sekretarske storitve jim zagotavlja generalni sekretar.
      4.   Ustanovi se odbor za etiko in skladnost, v katerem so štirje direktorji z najdaljšim stažem, ki sodelovanje v odboru ponudijo prostovoljno, in predsednik revizijskega odbora. Odboru predseduje direktor z najdaljšim stažem, mandat predsednika odbora pa traja tri leta z možnostjo ponovnega imenovanja v skladu z določbami, opredeljenimi v pravilih delovanja odbora. Odbor za etiko in skladnost:

                  —

                  odloča o možnem navzkrižju interesov člana ali bivšega člana sveta direktorjev, upravnega odbora ali, prostovoljno, člana revizijskega odbora,

                  —

                  daje mnenja o etičnih vprašanjih, ki zadevajo člana sveta direktorjev ali upravnega odbora,

                  —

                  izvaja vse ostale pristojnosti, določene v tem poslovniku.

            Pri tem uporablja pravila o nezdružljivosti funkcij, ki jih sprejme svet guvernerjev. Odbor o sprejetih odločitvah obvesti svet direktorjev in svet guvernerjev.
      Vodja skladnosti poslovanja se udeležuje sej odbora brez pravice glasovanja.
      Generalni inšpektor se udeležuje sej odbora, kadar odbor obravnava zadeve v zvezi z goljufijami, na primer zadeve, povezane s politiko boja proti goljufijam EIB, kot je občasno spremenjena, pri čemer nima pravice glasovanja.
      Svet guvernerjev sprejme pravila delovanja odbora za etiko in skladnost.
      Člen 12
      1.   Obvestilo o seji sveta direktorjev skupaj s podrobnim dnevnim redom se običajno izda najmanj petnajst dni pred predvideno sejo.
      2.   Člani sveta direktorjev imajo dostop do gradiva najmanj deset delovnih dni pred sejo. Banka jim to lahko omogoči z elektronskimi sredstvi.
      3.   Vsak član sveta direktorjev lahko zahteva vključitev dodatnih točk na dnevni red seje, pod pogojem, da o tem pisno obvesti predsednika sveta direktorjev najmanj pet dni pred sejo.
      4.   V nujnih primerih lahko predsednik nemudoma skliče sejo. Odločitve lahko daje tudi na pisno ali elektronsko glasovanje. Predsednik lahko uporabi tudi tihi postopek pod pogoji, ki jih določi svet direktorjev.
      Člen 13
      Vsak član sveta direktorjev ima pravico uporabljati enega od uradnih jezikov Unije. Zahteva lahko, da se kateri koli dokument, ki ga obravnava svet, pripravi v jeziku po njegovi izbiri.
      Člen 14
      1.   Na sejah sveta direktorjev lahko sodelujejo namestniki. Namestniki, ki jih imenuje ena država, soglasno več držav ali Komisija, lahko nadomeščajo direktorje, ki jih je imenovala ta država, ena od teh držav ali Komisija. Namestniki nimajo pravice glasovanja, razen če nadomeščajo enega ali več direktorjev ali so bili ustrezno pooblaščeni v skladu z določbami petega odstavka tega člena.
      2.   V primerih, ko država v skladu s členom 9(2) statuta predlaga enega direktorja in dva namestnika, direktor določi prednostni vrstni red, po katerem ga namestnika zastopata, če sam ne more biti navzoč, v nasprotnem primeru pa veljajo pravila iz naslednjega odstavka.
      3.   V primerih, ko več držav v skladu s členom 9(2) statuta predlaga po enega direktorja, vse skupaj pa več namestnikov, se namestnik, ki naj opravlja naloge direktorja, kadar slednji ne more biti navzoč, v odsotnosti izrecnega pooblastila določi v naslednjem vrstnem redu:

                  (a)

                  namestnik, določen ob predlaganju ali imenovanju namestnikov;

                  (b)

                  namestnik z najdaljšim stažem;

                  (c)

                  najstarejši namestnik.

            4.   Če direktor preneha opravljati svoje naloge ali umre, ga nadomešča namestnik, določen v skladu s pravili iz točk (a), (b) in (c) prejšnjega odstavka, dokler svet guvernerjev ne imenuje novega direktorja.
      5.   Če direktor, ki ne more biti navzoč, ne more urediti, da bi ga zastopal namestnik, lahko svoj glas pisno prenese na drugega člana sveta direktorjev.
      6.   Noben član sveta direktorjev ne more imeti več kot dva glasova.
      Člen 15
      1.   Za sklepčnost iz člena 10(2) statuta je potrebna prisotnost osemnajstih članov s pravico glasovanja.
      2.   Svet direktorjev sprejema odločitve v skladu s členom 10(2) statuta.
      3.   Soglasje, ki ga določata peti in šesti odstavek člena 19 statuta, pomeni skupno število glasov za, ki jih oddajo prisotni ali zastopani člani s pravico glasovanja.
      Člen 16
      1.   V skladu s četrtim pododstavkom člena 9(2) statuta svet direktorjev kooptira šest strokovnjakov brez pravice glasovanja: tri kot člane in tri kot namestnike.
      2.   Predsednik Banke predlaga svetu direktorjev kandidate za člane in kandidate za namestnike za obdobje, ki poteče s koncem mandata direktorjev.
      3.   Kandidati so izbrani izmed oseb z znanjem in izkušnjami na področju, ki se nanaša na dejavnosti Banke.
      4.   Svet direktorjev odobri predlog predsednika v skladu s postopkom iz prvega stavka člena 10(2) statuta.
      5.   Kooptirani strokovnjaki imajo enake pravice in obveznosti kot člani sveta direktorjev brez pravice glasovanja.
      Člen 17
      O sejah sveta direktorjev se vodi zapisnik. Podpišejo ga predsedujoči zadevne seje, predsedujoči seje, na kateri se zapisnik sprejme in sekretar seje.
      Člen 18
      1.   V skladu s členom 9(1) statuta ima svet direktorjev naslednje pristojnosti:

                  —

                  na predlog upravnega odbora določi pogoje, ki pomenijo splošni okvir poslov financiranja, odobravanja jamstev in zbiranja sredstev Banke, zlasti z odobravanjem meril za določanje obrestnih mer, provizij in drugih dajatev,

                  —

                  na predlog upravnega odbora sprejme politične odločitve, ki se nanašajo na upravljanje Banke,

                  —

                  zagotavlja doslednost politik in dejavnosti skupine EIB,

                  —

                  potrdi posle financiranja in odobravanja jamstev, ki jih predlaga upravni odbor,

                  —

                  pooblasti upravni odbor za izvajanje poslov zbiranja sredstev ter s tem povezane zakladniške posle in posle z izvedenimi finančnimi instrumenti, in sicer v okviru globalnih programov, ki jih sam določi,

                  —

                  nadzira finančno ravnotežje Banke in obvladovanje tveganj,

                  —

                  odloča o dokumentih, ključnih za upravljanje Banke, ki jih predloži upravni odbor – zlasti o poslovnem načrtu Banke, letnem proračunu in računovodskih izkazih, vključno s konsolidiranimi –, po potrebi tudi o njihovem izvajanju,

                  —

                  obravnava vse predloge, ki jih namerava upravni odbor predložiti svetu guvernerjev,

                  —

                  sprejme posebna pravila Banke o dostopu do dokumentov,

                  —

                  določi pravila, ki veljajo za kooptirane strokovnjake,

                  —

                  po posvetovanju z revizijskim odborom sprejme računovodska načela, ki veljajo za računovodske izkaze Banke.

            2.   Na splošno zagotavlja, da je upravljanje Banke v skladu s Pogodbo, statutom, direktivami sveta guvernerjev in drugimi besedili, ki urejajo dejavnosti Banke pri izvajanju njenih nalog po Pogodbi. V okviru izvajanja svojih pristojnosti lahko svet direktorjev od upravnega odbora zahteva, naj prevzame pobudo in poda predloge.
      3.   Na podlagi odločitve, sprejete s kvalificirano večino, lahko prenese nekatere svoje funkcije na upravni odbor. Pri tem določi pogoje takšnega prenosa in nadzira njegovo izvajanje.
      4.   Izvaja vse druge pristojnosti, ki jih določa statut, ter na upravni odbor s pravili in odločitvami, ki jih sprejme, prenese ustrezne pristojnosti za izvajanje, pri čemer upravni odbor v skladu s členom 11(3) statuta skrbi za tekoče poslovanje Banke pod vodstvom predsednika in nadzorom sveta direktorjev.
      Člen 19
      1.   Člani sveta direktorjev so upravičeni do povračila potnih stroškov in dnevnic, ki nastanejo zaradi udeležbe na sejah sveta direktorjev.
      2.   Svet guvernerjev določi znesek sejnin za direktorje in namestnike.
      POGLAVJE IV

         UPRAVNI ODBOR

      Člen 20
      1.   Brez poseganja v določbe statuta je upravni odbor stalni predstavniški organ in organ odločanja Banke.
      2.   Sestaja se, kot in kadar to zahteva poslovanje Banke.
      Člen 21
      1.   Odločitve in mnenja, ki jih sprejema oziroma daje upravni odbor, so veljavne, če je prisotnih najmanj pet članov upravnega odbora.
      2.   Sejam sveta direktorjev, odborov, ustanovljenih v skladu s členom 11(3) tega poslovnika, in upravnega odbora predseduje predsednik. Če predsednik ne more biti navzoč, zboli ali pride v navzkrižje interesov, ga nadomesti podpredsednik z najdaljšim stažem. Če imata dva ali več podpredsednikov enako dolg staž, predsednika nadomesti podpredsednik, ki je starejši.
      3.   Odločitve upravnega odbora se sprejemajo z navadno večino glasov prisotnih članov. Vsak član upravnega odbora ima en glas. Če je izid glasovanja članov upravnega odbora neodločen, ima predsednik odločilni glas.
      4.   Upravni odbor lahko na predsednika ali enega ali več podpredsednikov prenese pooblastilo, da ob upoštevanju omejitev in pogojev iz odločitve o prenosu pristojnosti sprejemajo ukrepe za vodenje in upravljanje Banke. Odbor mora biti takoj obveščen o vseh tako sprejetih odločitvah.
      Upravni odbor lahko na predsednika in enega ali več podpredsednikov prenese pooblastilo, da ob upoštevanju omejitev in pogojev iz odločitve o prenosu pristojnosti skupno sprejemajo druge ukrepe, če okoliščine ne dopuščajo sprejetja odločitve na seji. Odbor mora biti takoj obveščen o vseh tako sprejetih odločitvah.
      5.   Upravni odbor lahko o odločitvah glasuje in jih sprejema pisno ali elektronsko. Upravni odbor lahko pod pogoji, ki jih sam določi, uporabi tudi tihi postopek, v izjemnih okoliščinah pa telekonferenco.
      Člen 22
      Seje upravnega odbora povzame sekretar v zapisniku, ki ga potrdi upravni odbor in podpišejo predsednik banke in generalni sekretar.
      Člen 23
      1.   V skladu s členom 11(3) in (7) statuta je upravni odbor pristojen za sprejemanje in izvajanje upravnih pravil, ki se nanašajo na organizacijo in poslovanje oddelkov Banke, vključno s kadrovskim upravljanjem, kadrovskimi predpisi ter s tem povezanimi pravicami in obveznostmi, vendar brez poseganja v kadrovske predpise. O tem obvešča svet direktorjev.
      2.   Upravni odbor je pod istimi pogoji pristojen tudi za sklepanje vseh dogovorov z zaposlenimi Banke.
      3.   V okviru zgoraj navedenega je predsednik v skladu s členom 11(7) statuta pristojen za odločanje o vseh individualnih kadrovskih zadevah, sklepanje kompromisov, posredovanje v sporih, sklepanje dogovorov ter na splošno vse, kar je koristno in potrebno glede na interes Banke.
      Člen 23.a
      1.   Člani upravnega odbora so osebe, ki jih odlikujeta neodvisnost in usposobljenost ter imajo izkušnje s področja financ, bančništva in/ali Evropske unije. Vedno:

                  —

                  so visoko neoporečni in uživajo visok ugled,

                  —

                  imajo dovolj znanja, veščin in strokovnega znanja za opravljanje svojih nalog.

            Upravni odbor naj bi bil na splošno sestavljen tako, da se zagotovi ustrezno širok spekter strokovnega znanja in izkušenj kot tudi raznolikost spolov.
      2.   Ustanovi se svetovalni odbor za imenovanja, ki daje nezavezujoča mnenja o primernosti kandidatov za opravljanje nalog člana upravnega odbora v luči meril, navedenih v prejšnjem odstavku in podrobneje opredeljenih v pravilih delovanja tega odbora, preden svet guvernerjev izvede imenovanja iz člena 11.1 statuta.
      Odbor sestavlja pet članov, ki ne prihajajo iz Banke, imenuje jih svet guvernerjev na predlog predsednika Banke, odlikujejo pa jih neodvisnost, usposobljenost, visoka neoporečnost in visok ugled. Člani odbora imajo ustrezne strokovne izkušnje, zlasti imajo strokovno znanje s področja bančništva, vključno s področja bančnega nadzora in/ali financ v zasebnem ali javnem sektorju, in/ali dobro poznajo zadeve Evropske unije. Odbor naj bi bil na splošno sestavljen tako, da se zagotovi ustrezno širok spekter strokovnega znanja in izkušenj kot tudi raznolikost spolov. Člani odbora so imenovani za največ šest let in so lahko enkrat ponovno imenovani.
      Sekretarske storitve za odbor organizira Banka. Pravila delovanja odbora sprejme svet guvernerjev.
      Člen 23.b
      1.   V primeru hude ali domnevne hude kršitve s strani člana upravnega odbora, kot so resno nespoštovanje poklicnih obveznosti, kršitev zakona ali drug dogodek, ki lahko resno vpliva na ugled Banke in/ali ima za posledico, da zadevni član ne more več ustrezno opravljati svojih nalog, lahko predsednik Banke ob soglasju predsednika sveta guvernerjev suspendira zadevnega člana upravnega odbora v skladu z določbami člena 23.b.
      V primerih, ki zadevajo predsednika Banke, lahko predsednika Banke suspendira predsednik sveta guvernerjev.
      2.   Odločitev o suspendiranju:

                  —

                  se sprejme po posvetovanju z odborom za etiko in skladnost ter po prejemu povezanih pripomb zadevnega člana upravnega odbora,

                  —

                  se brez odlašanja posreduje svetu direktorjev in svetu guvernerjev,

                  —

                  je časovno omejena na tri mesece, v okviru katerih o potrditvi te odločitve za dodatno obdobje največ devetih mesecev glasuje svet guvernerjev, ki odloča s kvalificirano večino. Svetu guvernerjev se v ta namen zagotovi mnenje odbora za etiko in skladnost ter povezane pripombe zadevnega člana upravnega odbora. Svet guvernerjev se zaprosi, naj glasuje pred potekom trimesečnega obdobja suspendiranja, po katerem se glasovanje zaključi.

            3.   Če se svet guvernerjev v okviru treh mesecev odloči potrditi suspendiranje za dodatno obdobje, se zadevni član upravnega odbora suspendira do konca takega dodatnega obdobja, razen če:

                  —

                  svet guvernerjev s kvalificirano večino sprejme odločitev o vrnitvi na funkcijo,

                  —

                  svet guvernerjev v skladu s členom 11.2 statuta s kvalificirano večino sprejme odločitev o razrešitvi.

            4.   Če se svet guvernerjev v treh mesecih ne odloči za potrditev suspendiranja za dodatno obdobje, se zadevni član upravnega odbora samodejno vrne na funkcijo.
      5.   Po poteku obdobja suspendiranja se zadevni član upravnega odbora samodejno vrne na funkcijo, če ni bila sprejeta odločitev o njegovi razrešitvi v skladu s členom 11.2 statuta.
      6.   V primeru postopka razrešitve v skladu s členom 11.2 statuta se izvede posvetovanje z odborom za etiko in skladnost. Mnenje odbora za etiko in skladnost se posreduje svetu direktorjev skupaj s povezanimi pripombami zadevnega člana upravnega odbora.
      7.   Svet direktorjev podrobneje določi postopek suspendiranja in postopek razrešitve.
      POGLAVJE V

         REVIZIJSKI ODBOR

      Člen 24
      1.   V skladu s členom 12 statuta revizijski odbor (v nadaljevanju „odbor“) vsako leto preveri pravilnost poslovanja in knjigovodstva Banke.
      2.   Odgovoren je za revizijo poročil Banke.
      3.   Preverja, ali delovanje Banke ustreza najboljšim zanjo veljavnim praksam v bančništvu.
      Člen 25
      1.   Odbor se najmanj enkrat na leto sestane z upravnim odborom in z njim razpravlja o rezultatih svojega dela v predhodnem proračunskem letu in o svojem delovnem programu za tekoče proračunsko leto.
      2.   Ob koncu proračunskega leta in najpozneje dva tedna pred posredovanjem svetu guvernerjev mora odbor od sveta direktorjev prejeti osnutek letnega poročila z osnutki računovodskih izkazov.
      3.   Odbor mora v treh tednih od prejema te dokumentacije ter ko opravi vse potrebno, od upravnega odbora prejme zagotovila glede učinkovitosti sistemov notranje kontrole, upravljanja tveganj in notranjega upravljanja, in obravnava poročilo zunanjih revizorjev, predsedniku Banke predložiti izjavo, s katero po svojem najboljšem vedenju in presoji potrdi, da:

                  —

                  je delovanje Banke pravilno, zlasti z vidika upravljanja tveganj in spremljanja,

                  —

                  je preveril pravilnost poslovanja in knjigovodstva Banke ter v ta namen preveril, ali je poslovanje Banke potekalo v skladu s formalnostmi in postopki, določenimi v statutu in poslovniku,

                  —

                  računovodski izkazi in drugi finančni podatki v letnem poročilu, ki ga pripravi svet direktorjev, kažejo resnično in pravo sliko o finančnem položaju Banke z vidika sredstev in obveznosti ter o rezultatih poslovanja in denarnih tokovih v zadevnem poslovnem letu. Enako potrdilo da v zvezi s konsolidiranimi računovodskimi izkazi.

            4.   Če odbor meni, da ne more potrditi zgoraj navedenega, mora predsedniku Banke v istem roku predložiti izjavo z utemeljeno razlago.
      5.   Izjava odbora se svetu guvernerjev predloži v obliki priloge k letnemu poročilu sveta direktorjev.
      6.   Odbor na svet guvernerjev naslovi podrobno poročilo o rezultatih svojega dela v predhodnem proračunskem letu, ki vključuje preverjanje, ali delovanje Banke ustreza najboljšim zanjo veljavnim praksam v bančništvu, izvod poročila pa se pošlje članom sveta direktorjev in upravnega odbora. Poročilo odbora se svetu guvernerjev pošlje skupaj z letnim poročilom sveta direktorjev.
      Člen 26
      1.   Odbor ima dostop do poslovnih knjig in listin ter lahko zahteva vpogled v katero koli drugo dokumentacijo, če meni, da jo mora proučiti pri opravljanju svojih nalog. Oddelki Banke so mu pri tem na razpolago za pomoč.
      2.   Odbor lahko uporablja storitve zunanjih revizorjev, ki jih imenuje po posvetovanju z upravnim odborom, pri čemer je pooblaščen, da nanje prenese tekoče delo v zvezi z revizijo računovodskih izkazov Banke. V ta namen vsako leto pregleda naravo in obseg predlagane zunanje revizije in revizijske postopke, ki bodo uporabljeni. Pregleda tudi rezultate in zaključke takšne revizije, vključno z opombami in priporočili. Banka takoj pripravi pogodbo z zunanjimi revizorji v skladu s pogoji, ki jih določi odbor.
      3.   Odbor vsako leto pregleda tudi delovni program, področje dela in rezultate notranje revizije Banke.
      4.   Odbor zagotovi ustrezno usklajenost med notranjimi in zunanjimi revizorji. Po potrebi lahko najame druge strokovnjake.
      5.   Za sklepčnost sej odbora mora biti prisotna večina njegovih članov. Z izjemo izjave in poročila iz člena 25 tega poslovnika, ki morata biti sprejeta soglasno, za vse odločitve odbora zadostuje privolitev večine njegovih članov. Pri neodločenem izidu glasovanja članov odbora ima predsednik odločilni glas.
      6.   Predsednik odbora lahko odločitve daje na pisno ali elektronsko glasovanje.
      7.   Vsa druga pravila delovanja določi odbor sam.
      8.   Člani odbora ne smejo razkrivati informacij ali podatkov, za katere izvejo med opravljanjem svojih nalog, osebam ali organom zunaj Banke. Ta prepoved velja tudi za zunanje revizorje, ki jih imenuje odbor v skladu z drugim odstavkom tega člena.
      Člen 27
      1.   Člane odbora imenuje svet guvernerjev. Imenuje jih za šest zaporednih proračunskih let brez možnosti ponovnega imenovanja. Vsako leto se zamenja en član odbora.
      2.   Člani so izbrani med osebami, ki jih odlikujejo neodvisnost, usposobljenost in neoporečnost. Člani imajo strokovno znanje in izkušnje s področja financ, revizije ali bančnega nadzora v zasebnem ali javnem sektorju in skupaj pokrivajo celoten spekter strokovnih znanj in izkušenj.
      3.   Mandat članov odbora poteče s koncem dneva letne seje sveta guvernerjev iz člena 2(2) tega poslovnika ali odobritve računovodskih izkazov, kar nastopi pozneje. Mandat novih članov začne teči naslednji dan.
      4.   Svet guvernerjev lahko s kvalificirano večino razreši člana odbora, če meni, da ni več sposoben opravljati svojih nalog.
      5.   Odboru predseduje po načelu rotacije za eno leto tisti član, ki mu mandat poteče s koncem dneva letne seje sveta guvernerjev iz člena 2(2) ali odobritve računovodskih izkazov, kar nastopi pozneje.
      6.   Svet guvernerjev lahko na skupni predlog predsednika Banke in predsednika revizijskega odbora imenuje največ tri opazovalce za šest let brez možnosti ponovnega imenovanja. Imenuje jih na podlagi njihovih posebnih znanj, zlasti s področja bančnega nadzora. Odboru pomagajo pri izvajanju njegovih nalog in odgovornosti tako, da sodelujejo pri njegovem delu. Člani odbora lahko opazovalcem zaupajo določene posebne naloge, zlasti študije, ki so potrebne za pripravo sej odbora.
      Člen 28
      Na mesto, ki se izprazni zaradi smrti, odstopa ali razrešitve člana ali katerega koli drugega razloga, svet guvernerjev v treh mesecih imenuje nadomestnega člana za preostanek mandata.
      Člen 29
      Svet guvernerjev določi prejemke članov odbora in opazovalcev. Potni stroški in dnevnice, ki nastanejo pri opravljanju njihovih nalog, se jim povrnejo v skladu s pogoji, ki veljajo za svet direktorjev.
      POGLAVJE VI

         SEKRETARIAT

      Člen 30
      Generalni sekretar Banke zagotavlja sekretarske storitve svetu guvernerjev, svetu direktorjev, upravnemu odboru in revizijskemu odboru. Sekretarske storitve zagotavlja tudi odborom sveta direktorjev in subjektom, ustanovljenim v okviru mandatov Evropske unije ali drugih organov, če je določeno, da Banka zagotavlja take storitve.
      POGLAVJE VII

         ZAPOSLENI BANKE

      Člen 31
      Predpise, ki veljajo za zaposlene Banke, določi svet direktorjev. Upravni odbor sprejme postopke za njihovo izvajanje v skladu s členom 23 tega poslovnika.
      Člen 32
      1.   Svet guvernerjev zagotovi varstvo pravic zaposlenih Banke v primeru njene likvidacije.
      2.   V nujnih primerih upravni odbor nemudoma sprejme potrebne ukrepe, o katerih mora nemudoma poročati svetu direktorjev.
      POGLAVJE VIII

         KONČNA DOLOČBA

      Člen 33
      1.   Ta poslovnik skupaj s spremembami začne veljati na dan odobritve.
      2.   Določbe tega poslovnika ne smejo v ničemer odstopati od določb Pogodbe o delovanju Evropske unije ali statuta.


title: Sklep Sveta (SZVP) 2015/2430 z dne 21. decembra 2015 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2015/1334

text:
               22.12.2015

               SL

               Uradni list Evropske unije

               L 334/18

         SKLEP SVETA (SZVP) 2015/2430
   z dne 21. decembra 2015
   o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2015/1334
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 27. decembra 2001 sprejel Skupno stališče 2001/931/SZVP (1).

               (2)

               Svet je 31. julija 2015 sprejel Sklep (SZVP) 2015/1334 (2) o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP (v nadaljnjem besedilu: seznam).

               (3)

               V skladu s členom 1(6) Skupnega stališča 2001/931/SZVP je treba redno pregledovati imena oseb, skupin in subjektov s seznama, da se preveri, da obstajajo razlogi za njihovo ohranjanje na seznamu.

               (4)

               V tem sklepu je izid pregleda, ki ga je opravil Svet v zvezi z osebami, skupinami in subjekti, za katere se uporabljajo členi 2, 3 in 4 Skupnega stališča 2001/931/SZVP.

               (5)

               Svet je preveril, da so pristojni organi iz člena 1(4) Skupnega stališča 2001/931/SZVP sprejeli odločitve v zvezi z osebami, skupinami in subjekti s seznama, v katerih so ugotovili, da so le-ti bili vpleteni v teroristična dejanja v smislu člena 1(2) in (3) Skupnega stališča 2001/931/SZVP. Svet je tudi sklenil, da bi morali za osebe, skupine in subjekte, za katere se uporabljajo členi 2, 3 in 4 Skupnega stališča 2001/931/SZVP, še naprej veljati posebni omejevalni ukrepi iz navedenega skupnega stališča.

               (6)

               Treba bi bilo ustrezno posodobiti seznam in razveljaviti Sklep (SZVP) 2015/1334 –

         SPREJEL NASLEDNJI SKLEP:
   Člen 1
   Seznam oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP, je v Prilogi k temu sklepu.
   Člen 2
   Sklep (SZVP) 2015/1334 se razveljavi.
   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 21. decembra 2015

            Za Svet

            Predsednik

         J. ASSELBORN

      (1)  Skupno stališče Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (UL L 344, 28.12.2001, str. 93).

      (2)  Sklep Sveta (SZVP) 2015/1334 z dne 31. julija 2015 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2015/521 (UL L 206, 1.8.2015, str. 61).

      PRILOGA

         SEZNAM OSEB, SKUPIN IN SUBJEKTOV IZ ČLENA 1

      I.   OSEBE

                  1.

                  ABDOLLAHI Hamed (alias Mustafa Abdullahi), rojen 11. avgusta 1960 v Iranu. Št. potnega lista: D9004878.

                  2.

                  AL-NASSER, Abdelkarim Hussein Mohamed, rojen v Al Ihsi (Saudova Arabija); državljan Saudove Arabije.

                  3.

                  AL YACOUB, Ibrahim Salih Mohammed, rojen 16. oktobra 1966 v Tarutu (Saudova Arabija); državljan Saudove Arabije.

                  4.

                  ARBABSIAR Manssor (alias Mansour Arbabsiar), rojen 6. ali 15. marca 1955 v Iranu; državljan Irana in Združenih držav Amerike. Št. potnega lista: C2002515 (Iran); št. potnega lista: 477845448 (ZDA). Št. nacionalne osebne izkaznice: 07442833, datum izteka veljavnosti: 15. marec 2016 (vozniško dovoljenje ZDA).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), rojen 8. marca 1978 v Amsterdamu (Nizozemska) – član skupine „Hofstadgroep“.

                  6.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, rojen leta 1963 v Libanonu; državljan Libanona.

                  7.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), rojen 14. aprila 1965 ali 1. marca 1964 v Pakistanu. Št. potnega lista: 488555.

                  8.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), rojen okoli leta 1957 v Iranu. Naslova: (1) Kermanshah, Iran; (2) vojaško oporišče Mehran, provinca Ilam, Iran.

                  9.

                  SHAKURI Ali Gholam, rojen okoli leta 1965 v Teheranu, Iran.

                  10.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), rojen 11. marca 1957 v Iranu. Državljan Irana. Št. potnega lista: 008827 (iranski, diplomatski), izdan leta 1999. Naziv: generalmajor.

            II.   SKUPINE IN SUBJEKTI

                  1.

                  „Abu Nidal Organisation“ (Organizacija Abu Nidal) – „ANO“ (alias „Fatah Revolutionary Council“ (Revolucionarni svet Fataha), alias „Arab Revolutionary Brigades“ (Arabske revolucionarne brigade), alias „Black September“ (Črni september), alias „Revolutionary Organisation of Socialist Muslims“ (Revolucionarna organizacija socialističnih muslimanov))

                  2.

                  „Al-Aqsa Martyr's Brigade“ (Brigada mučenikov Al Akse)

                  3.

                  „Al-Aksa e.V.“

                  4.

                  „Babbar Khalsa“

                  5.

                  „Communist Party of the Philippines“ (Komunistična stranka Filipinov), vključno z „New Peoples Army“ (Nova ljudska vojska) – „NPA“, Filipini

                  6.

                  „Gama'a al-Islamiyya“ (alias „Al-Gama'a al-Islamiyya“) („Islamic Group“ (Islamistična skupina) – „IG“)

                  7.

                  „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“ (Fronta islamskih bojevnikov velikega vzhoda))

                  8.

                  „Hamas“, vključno s „Hamas-Izz al-Din al-Qassem“

                  9.

                  „Hizballah Military Wing“ (vojaško krilo Hezbolaha) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu'llah Military Wing“, alias „Hizb Allah Military Wing“, alias „Jihad Council“ (in vse enote, ki mu poročajo, vključno s službo za zunanjo varnost))

                  10.

                  „Hizbul Mudjahideen“ – „HM“

                  11.

                  „Hofstadgroep“

                  12.

                  „International Sikh Youth Federation“ – „ISYF“ (Mednarodna federacija sikhovske mladine)

                  13.

                  „Khalistan Zindabad Force“ (Skupina Kalistan Zindabad) – „KZF“

                  14.

                  „Kurdistan Workers' Party“ (Delavska stranka Kurdistana) – „PKK“ (alias „KADEK“, alias „KONGRA-GEL“)

                  15.

                  „Liberation Tigers of Tamil Eelam“ (Osvobodilni tigri tamilskega Eelama) – „LTTE“

                  16.

                  „Ejército de Liberación Nacional“ („National Liberation Army“ (Nacionalna osvobodilna vojska))

                  17.

                  „Palestinian Islamic Jihad“ (Palestinski islamski džihad) – „PIJ“

                  18.

                  „Popular Front for the Liberation of Palestine“ (Ljudska fronta za osvoboditev Palestine) – „PFLP“

                  19.

                  „Popular Front for the Liberation of Palestine – General Command“ (Ljudska fronta za osvoboditev Palestine – splošno poveljstvo) (alias „PFLP – General Command“ (PFLP – splošno poveljstvo))

                  20.

                  „Fuerzas armadas revolucionarias de Colombia“ – „FARC“ („Revolutionary Armed Forces of Colombia“ (Oborožene revolucionarne sile Kolumbije))

                  21.

                  „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“ (Revolucionarna levica)), alias „Dev Sol“) („Revolutionary People's Liberation Army/Front/Party“ (Revolucionarna ljudska osvobodilna vojska/fronta/stranka))

                  22.

                  „Sendero Luminoso“ – „SL“ („Shining Path“ (Sijoča pot))

                  23.

                  „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“ (Kurdistanski sokoli svobode))


title: Sklep Evropskega parlamenta (EU) 2015/1667 z dne 29. aprila 2015 o razrešnici glede izvrševanja proračuna Evropske agencije za pomorsko varnost za proračunsko leto 2013)

text:
               30.9.2015

               SL

               Uradni list Evropske unije

               L 255/278

      SKLEP EVROPSKEGA PARLAMENTA (EU) 2015/1667
      z dne 29. aprila 2015
      o razrešnici glede izvrševanja proračuna Evropske agencije za pomorsko varnost za proračunsko leto 2013)
      EVROPSKI PARLAMENT,

                  —

                  ob upoštevanju končnega zaključnega računa Evropske agencije za pomorsko varnost za proračunsko leto 2013,

                  —

                  ob upoštevanju poročila Računskega sodišča o zaključnem računu Evropske agencije za pomorsko varnost za proračunsko leto 2013 z odgovori agencije (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice agenciji glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe (ES) št. 1406/2002 Evropskega parlamenta in Sveta z dne 27. junija 2002 o ustanovitvi Evropske agencije za pomorsko varnost (5), zlasti člena 19,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor in mnenja Odbora za promet in turizem (A8-0088/2015),

         1.

            podeli razrešnico izvršnemu direktorju Evropske agencije za pomorsko varnost glede izvrševanja proračuna agencije za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 210.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 208, 5.8.2002, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: Sklep Sveta z dne 3. decembra 2012 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               11.12.2012

               SL

               Uradni list Evropske unije

               C 380/5

         SKLEP SVETA
   z dne 3. decembra 2012
   o imenovanju in zamenjavi članov upravnega odbora Evropskega centra za razvoj poklicnega usposabljanja
   2012/C 380/02
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje v skupini predstavnikov delodajalcev, ki ga je Komisija predložila Svetu,
   ob upoštevanju naslednjega:

               (1)

               Svet je s sklepom z dne 16. julija 2012 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2012 do 17. septembra 2015.

               (2)

               Po odstopu Karin THAPPER se je sprostilo mesto člana upravnega odbora Centra v skupini predstavnikov delodajalcev –

         SKLENIL:
   Edini člen
   Za članico upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2015, imenuje:

      PREDSTAVNIKI ORGANIZACIJ DELODAJALCEV:

               ŠVEDSKA

               Tobias ERIKSSON
               Assotiation of Swedish Engineering Industries

      V Bruslju, 3. decembra 2012

            Za Svet

            Predsednik

         N. SYLIKIOTIS

      (1)  UL L 39, 13.2.1975, str. 1.

      (2)  UL C 228, 31.7.2012, str. 3.


title: 2010/261/: Sklep Komisije z dne 4. maja 2010 o varnostnem načrtu za centralni SIS II in komunikacijsko infrastrukturo

text:
               5.5.2010

               SL

               Uradni list Evropske unije

               L 112/31

         SKLEP KOMISIJE
   z dne 4. maja 2010
   o varnostnem načrtu za centralni SIS II in komunikacijsko infrastrukturo
   (2010/261/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (1) ter zlasti člena 16 Uredbe,
   ob upoštevanju Sklepa Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (2) ter zlasti člena 16 Sklepa,
   ob upoštevanju naslednjega:

               (1)

               Člen 16 Uredbe (ES) št. 1987/2006 in člen 16 Sklepa 2007/533/PNZ določata, da upravljavski organ sprejme potrebne ukrepe, vključno z varnostnim načrtom, v zvezi s centralnim SIS II, Komisija pa to stori v zvezi s komunikacijsko infrastrukturo.

               (2)

               Člen 15(4) Uredbe (ES) št. 1987/2006 in člen 15(4) Sklepa 2007/533/PNZ določata, da je v prehodnem obdobju, dokler upravljavski organ ne prevzame svojih nalog, Komisija odgovorna za operativno upravljanje centralnega SIS II.

               (3)

               Ker upravljavski organ še ni bil ustanovljen, je treba varnostni načrt, ki ga bo sprejela Komisija, v prehodnem obdobju uporabiti tudi za centralni SIS II.

               (4)

               Uredba (ES) št. 45/2001 Evropskega parlamenta in Sveta (3) se uporablja za obdelavo osebnih podatkov, ki jo izvaja Komisija v okviru svojih nalog operativnega upravljanja SIS II.

               (5)

               Člen 15(7) Uredbe (ES) št. 1987/2006 in člen 15(7) Sklepa 2007/533/PNZ določata, da Komisija ob prenosu svojih pristojnosti v prehodnem obdobju, dokler upravljavski organ ne prevzame svojih nalog, zagotovi, da ta prenos ne vpliva škodljivo na noben veljavni nadzorni mehanizem po zakonodaji Unije, naj bo to mehanizem Sodišča, Računskega sodišča ali Evropskega nadzornika za varstvo podatkov.

               (6)

               Ko upravljavski organ prevzame svoje naloge, mora oblikovati lasten varnostni načrt v zvezi s centralnim SIS II. Ko upravljavski organ prevzame svoje naloge, mora ta varnostni načrt prenehati veljati, kar zadeva centralni SIS II.

               (7)

               Člen 4(3) Uredbe (ES) št. 1987/2006 in člen 4(3) Sklepa 2007/533/PNZ določata, da je glavni CS-SIS, ki zagotavlja tehnični nadzor in upravljanje, v Strasbourgu (Francija), varnostna kopija CS-SIS, ki lahko ob odpovedi delovanja glavnega CS-SIS zagotavlja vse njegove funkcije, pa je v kraju Sankt Johann im Pongau (Avstrija).

               (8)

               V varnostnem načrtu je treba predvideti enega sistemskega varnostnega uradnika, ki opravlja naloge v zvezi z varnostjo centralnega SIS II in komunikacijske infrastrukture, ter dva lokalna varnostna uradnika, ki opravljata naloge v zvezi z varnostjo centralnega SIS II oziroma komunikacijske infrastrukture. Da se zagotovita učinkovito in takojšnje odzivanje na incidente v zvezi z varnostjo ter poročanje o njih, je treba določiti vloge varnostnih uradnikov.

               (9)

               Oblikovati je treba varnostno politiko, v kateri so opisane vse tehnične in organizacijske podrobnosti v skladu z določbami tega sklepa.

               (10)

               Določiti je treba ukrepe za zagotavljanje ustrezne ravni varnosti delovanja centralnega SIS II in komunikacijske infrastrukture –

         SPREJELA NASLEDNJI SKLEP:
   POGLAVJE I

      SPLOŠNE DOLOČBE

   Člen 1
   Vsebina
   1.   Ta sklep določa organizacijo varnosti in varnostne ukrepe (varnostni načrt) za zaščito centralnega SIS II in podatkov, ki se v njem obdelujejo, pred nevarnostmi za njihovo razpoložljivost, celovitost in zaupnost v smislu člena 16(1) Uredbe (ES) št. 1987/2006 in člena 16(1) Sklepa 2007/533/PNZ o vzpostavitvi, delovanju in uporabi druge generacije schengenskega informacijskega sistema (SIS II) , in sicer v prehodnem obdobju, dokler upravljavski organ ne prevzame svojih nalog.
   2.   Ta sklep določa organizacijo varnosti in varnostne ukrepe (varnostni načrt) za zaščito komunikacijske infrastrukture pred nevarnostmi za njeno razpoložljivost, celovitost in zaupnost v smislu člena 16 Uredbe (ES) št. 1987/2006 in člena 16 Sklepa 2007/533/PNZ o vzpostavitvi, delovanju in uporabi druge generacije schengenskega informacijskega sistema (SIS II).
   POGLAVJE II

      ORGANIZACIJA, NALOGE IN OBVLADOVANJE INCIDENTOV

   Člen 2
   Naloge Komisije
   1.   Komisija izvaja varnostne ukrepe za centralni SIS II in komunikacijsko infrastrukturo iz tega sklepa ter spremlja njihovo učinkovitost.
   2.   Komisija izvaja varnostne ukrepe za komunikacijsko infrastrukturo iz tega sklepa in spremlja njihovo učinkovitost.
   3.   Komisija izmed svojih uradnikov določi sistemskega varnostnega uradnika. Sistemskega varnostnega uradnika imenuje generalni direktor Generalnega direktorata Komisije za pravosodje, svobodo in varnost. Naloge sistemskega varnostnega uradnika vključujejo zlasti:

               (a)

               pripravo varnostne politike, kot je opisano v členu 7 tega sklepa;

               (b)

               spremljanje učinkovitosti izvajanja varnostnih postopkov centralnega SIS II;

               (c)

               spremljanje učinkovitosti izvajanja varnostnih postopkov komunikacijske infrastrukture;

               (d)

               prispevanje k pripravi poročil o varnosti iz člena 50 Uredbe (ES) št. 1987/2006 in člena 66 Sklepa 2007/533/PNZ;

               (e)

               usklajevanje in pomoč pri preverjanjih in revizijah, ki jih po členu 45 Uredbe (ES) št. 1987/2006 in členu 61 Sklepa 2007/533/PNZ izvaja Evropski nadzornik za varstvo podatkov, ter sporočanje incidentov v smislu člena 5(2) pooblaščencu Komisije za varstvo podatkov;

               (f)

               nadzorovanje, da vsi izvajalci in podizvajalci, ki so kakor koli vključeni v upravljanje centralnega SIS II, ustrezno in v celoti upoštevajo ta sklep in varnostno politiko;

               (g)

               nadzorovanje, da vsi izvajalci in podizvajalci, ki so kakor koli vključeni v upravljanje komunikacijske infrastrukture, ustrezno in v celoti upoštevajo ta sklep in varnostno politiko;

               (h)

               urejanje seznama enotnih nacionalnih kontaktnih točk za varnost SIS II in omogočanje souporabe tega seznama lokalnemu varnostnemu uradniku za komunikacijsko infrastrukturo;

               (i)

               omogočanje souporabe seznama iz točke (h) lokalnemu varnostnemu uradniku za centralni SIS II.

         Člen 3
   Lokalni varnostni uradnik za centralni SIS II
   1.   Brez poseganja v člen 8 Komisija izmed svojih uradnikov imenuje lokalnega varnostnega uradnika za centralni SIS II. Navzkrižja interesov med dolžnostjo lokalnega varnostnega uradnika in katero koli drugo uradno dolžnostjo se preprečijo. Lokalnega varnostnega uradnika za centralni SIS II določi generalni direktor Generalnega direktorata Komisije za pravosodje, svobodo in varnost.
   2.   Lokalni varnostni uradnik za centralni SIS II zagotavlja, da se v glavnem CS-SIS izvajajo varnostni ukrepi iz tega sklepa in upoštevajo varnostni postopki. V zvezi z varnostno kopijo CS-SIS lokalni varnostni uradnik za centralni SIS II zagotavlja, da se varnostni ukrepi iz tega sklepa izvajajo, razen tistih iz člena 9, in da se upoštevajo s tem povezani varnostni postopki.
   3.   Lokalni varnostni uradnik za centralni SIS II lahko katero koli svojo nalogo dodeli podrejenemu osebju. Navzkrižja interesov med dolžnostjo izpolnjevanja teh nalog in katero koli drugo uradno dolžnostjo se preprečijo. Lokalnega varnostnega uradnika ali njegovega dežurnega podrejenega je mogoče kadar koli doseči na enotni kontaktni telefonski številki ali naslovu.
   4.   Lokalni varnostni uradnik za centralni SIS II opravlja naloge, ki so posledica varnostnih ukrepov, ki jih je treba sprejeti na lokacijah glavnega centralnega CS-SIS in varnostne kopije CS-SIS, in sicer v okviru omejitev iz odstavka 1, še zlasti pa:

               (a)

               lokalne operativne varnostne naloge, vključno z revizijo požarnega zidu, rednimi preskusi in revizijami varnosti ter poročanjem o njej;

               (b)

               spremljanje učinkovitosti načrta neprekinjenega delovanja in zagotavljanje rednega izvajanja vaj;

               (c)

               zavarovanje dokazov o vseh incidentih v centralnem SIS II, ki bi lahko vplivali na varnost centralnega SIS II ali komunikacijske infrastrukture, in poročanje sistemskemu varnostnemu uradniku o takih incidentih;

               (d)

               obveščanje sistemskega varnostnega uradnika o morebitni potrebi po spremembi varnostne politike;

               (e)

               nadzorovanje, da vsi izvajalci in podizvajalci, ki so kakor koli vključeni v operativno upravljanje centralnega SIS II, upoštevajo ta sklep in varnostno politiko;

               (f)

               zagotavljanje, da so zaposleni seznanjeni s svojimi obveznostmi, in nadzorovanje izvajanja varnostne politike;

               (g)

               spremljanje razvoja IT-varnosti in zagotavljanje ustreznega usposabljanja zaposlenih;

               (h)

               pripravljanje osnovnih informacij in možnosti za oblikovanje, posodabljanje in revidiranje varnostne politike v skladu s členom 7.

         Člen 4
   Lokalni varnostni uradnik za komunikacijsko infrastrukturo
   1.   Brez poseganja v člen 8 Komisija izmed svojih uradnikov imenuje lokalnega varnostnega uradnika za komunikacijsko infrastrukturo. Navzkrižja interesov med dolžnostjo lokalnega varnostnega uradnika in katero koli drugo uradno dolžnostjo se preprečijo. Lokalnega varnostnega uradnika za komunikacijsko infrastrukturo določi generalni direktor Generalnega direktorata Komisije za pravosodje, svobodo in varnost.
   2.   Lokalni varnostni uradnik za komunikacijsko infrastrukturo nadzoruje delovanje komunikacijske infrastrukture ter zagotavlja izvajanje varnostnih ukrepov in upoštevanje varnostnih postopkov.
   3.   Lokalni varnostni uradnik za komunikacijsko infrastrukturo lahko katero koli svojo nalogo dodeli podrejenemu osebju. Navzkrižja interesov med dolžnostjo izpolnjevanja teh nalog in katero koli drugo uradno dolžnostjo se preprečijo. Lokalnega varnostnega uradnika ali njegovega dežurnega podrejenega je mogoče kadar koli doseči na enotni kontaktni telefonski številki ali naslovu.
   4.   Lokalni varnostni uradnik za komunikacijsko infrastrukturo opravlja naloge, ki izhajajo iz varnostnih ukrepov v zvezi s komunikacijsko infrastrukturo, in zlasti:

               (a)

               vse operativne varnostne naloge v zvezi s komunikacijsko infrastrukturo, kot so revizija požarnega zidu, redni preskusi in revizije varnosti ter poročanje o njej;

               (b)

               spremljanje učinkovitosti načrta neprekinjenega delovanja in zagotavljanje rednega izvajanja vaj;

               (c)

               zavarovanje dokazov o vseh incidentih v komunikacijski infrastrukturi, ki bi lahko vplivali na varnost centralnega SIS II ali komunikacijske infrastrukture, in poročanje sistemskemu varnostnemu uradniku o takih incidentih;

               (d)

               obveščanje sistemskega varnostnega uradnika o morebitni potrebi po spremembi varnostne politike;

               (e)

               nadzorovanje, da vsi izvajalci in podizvajalci, ki so kakor koli vključeni v upravljanje komunikacijske infrastrukture, upoštevajo ta sklep in varnostno politiko;

               (f)

               zagotavljanje, da so zaposleni seznanjeni s svojimi obveznostmi, in nadzorovanje izvajanja varnostne politike;

               (g)

               spremljanje razvoja IT-varnosti in zagotavljanje ustreznega usposabljanja zaposlenih;

               (h)

               pripravljanje osnovnih informacij in možnosti za oblikovanje, posodabljanje in revidiranje varnostne politike v skladu s členom 7.

         Člen 5
   Incidenti v zvezi z varnostjo
   1.   Za incident v zvezi z varnostjo se šteje vsak dogodek, ki vpliva ali bi lahko vplival na varnost SIS II in bi lahko temu sistemu povzročil škodo ali izgubo, zlasti v primeru morebitnega dostopa do podatkov ali kadar so bile ali bi lahko bile ogrožene razpoložljivost, celovitost in zaupnost podatkov.
   2.   Incidenti v zvezi z varnostjo se obvladujejo tako, da se zagotovi hitro, učinkovito in ustrezno odzivanje v skladu z varnostno politiko. Določijo se postopki za odpravo posledic incidenta.
   3.   Informacije o incidentu v zvezi z varnostjo, ki vpliva ali bi lahko vplival na delovanje SIS II v državi članici ali na razpoložljivost, celovitost in zaupnost podatkov, ki jih je vnesla ali poslala država članica, se sporočijo zadevni državi članici. Incidenti v zvezi z varnostjo se sporočijo pooblaščencu Komisije za varstvo podatkov.
   Člen 6
   Obvladovanje incidentov
   1.   Če zaposleni in izvajalci, vključeni v razvoj, upravljanje ali delovanje SIS II opazijo kakršne koli varnostne pomanjkljivosti v komunikacijski infrastrukturi ali sumijo, da te obstajajo, jih morajo evidentirati in o njih poročati sistemskemu varnostnemu uradniku ali lokalnemu varnostnemu uradniku za komunikacijsko infrastrukturo.
   2.   Če se ugotovi kakršen koli incident, ki vpliva ali bi lahko vplival na varnost SIS II, lokalni varnostni uradnik za komunikacijsko infrastrukturo čim prej pisno ali, če je zadeva izredno nujna, po drugih komunikacijskih poteh o tem obvesti sistemskega varnostnega uradnika in po potrebi enotno nacionalno kontaktno točko za varnost SIS II, če v zadevni državi članici taka kontaktna točka obstaja. Poročilo vsebuje opis incidenta v zvezi z varnostjo, raven tveganja, morebitne posledice in ukrepe, ki so bili ali bi morali biti sprejeti za zmanjšanje tveganja.
   3.   Lokalni varnostni uradnik za komunikacijsko infrastrukturo nemudoma zavaruje vse dokaze o incidentu v zvezi z varnostjo. Ti dokazi se dajo na voljo sistemskemu varnostnemu uradniku na njegovo zahtevo, kolikor je mogoče na podlagi veljavnih določb o varstvu podatkov.
   4.   V varnostni politiki se določijo postopki pridobivanja povratnih informacij, da se zagotovi sporočanje informacij o vrsti, obvladovanju in posledicah incidenta v zvezi z varnostjo sistemskemu varnostnemu uradniku in lokalnemu varnostnemu uradniku za komunikacijsko infrastrukturo, ko se incident obvlada in je končan.
   5.   Odstavki 1 do 4 se smiselno uporabljajo za incidente v centralnem SIS II. Tako se vsako sklicevanje na lokalnega varnostnega uradnika za komunikacijsko infrastrukturo v odstavkih 1 do 4 razume kot sklicevanje na lokalnega varnostnega uradnika za centralni SIS II.
   POGLAVJE III

      VARNOSTNI UKREPI

   Člen 7
   Varnostna politika
   1.   Generalni direktor Generalnega direktorata za pravosodje, svobodo in varnost oblikuje, posodablja in redno revidira zavezujočo varnostno politiko v skladu s tem sklepom. V varnostni politiki so določeni podrobni postopki in ukrepi za zaščito pred nevarnostmi za razpoložljivost, celovitost in zaupnost komunikacijske infrastrukture, vključno z načrtovanjem ravnanja v izrednih razmerah, da se zagotovi ustrezna raven varnosti, predpisana s tem sklepom. Varnostna politika je usklajena s tem sklepom.
   2.   Varnostna politika temelji na oceni tveganja. Ukrepi, opisani v varnostni politiki, so sorazmerni z opredeljenimi tveganji.
   3.   Ocena tveganja in varnostna politika se po potrebi posodabljata zaradi tehnoloških sprememb, odkritja novih nevarnosti ali kakršnih koli drugih okoliščin. Varnostna politika se v vsakem primeru revidira letno, s čimer se zagotovi, da vedno ustreza najnovejši oceni tveganja ali kateri koli drugi novi tehnološki spremembi, novoodkriti nevarnosti ali drugi pomembni okoliščini.
   4.   Varnostno politiko pripravi sistemski varnostni uradnik ob usklajevanju z lokalnim varnostnim uradnikom za centralni SIS II in lokalnim varnostnim uradnikom za komunikacijsko infrastrukturo.
   5.   Odstavki 1 do 4 se smiselno uporabljajo za varnostno politiko centralnega SIS II. Tako se vsako sklicevanje na lokalnega varnostnega uradnika za komunikacijsko infrastrukturo v odstavkih 1 do 4 razume kot sklicevanje na lokalnega varnostnega uradnika za centralni SIS II.
   Člen 8
   Izvajanje varnostnih ukrepov
   1.   Izpolnjevanje nalog in zahtev, določenih v tem sklepu in varnostni politiki, vključno z nalogo imenovanja lokalnega varnostnega uradnika, se lahko odda zunanjim izvajalcem ali poveri zasebnim ali javnim organizacijam.
   2.   V tem primeru Komisija s pravno zavezujočim dogovorom zagotovi, da se zahteve, določene v tem sklepu in varnostni politiki, v celoti upoštevajo. Če se naloga imenovanja lokalnega varnostnega uradnika delegira ali se njeno izvajanje odda zunanjim izvajalcem, Komisija s pravno zavezujočim dogovorom zagotovi, da se bo izvajalec naloge s Komisijo posvetoval o osebi, imenovani za lokalnega varnostnega uradnika.
   Člen 9
   Nadzor dostopa do opreme
   1.   Za zavarovanje krajev, kjer je nameščena oprema za obdelavo podatkov, se postavijo varnostna območja z ustreznimi zaporami in vstopnimi kontrolami.
   2.   Znotraj varnostnih območij se določijo varovana območja, da se zaščitijo fizične komponente (sredstva), vključno s strojno opremo, nosilci podatkov in konzolami, načrti in drugimi dokumenti o SIS II ter pisarnami in drugimi delovnimi mesti osebja, vključenega v delovanje SIS II. Ta varovana območja se zavarujejo z ustreznimi vstopnimi kontrolami, da se zagotovi, da lahko do varovanih območij dostopa samo pooblaščeno osebje. Za delo v varovanih območjih veljajo podrobna varnostna pravila, določena v varnostni politiki.
   3.   Fizično varovanje se predvidi in namesti za pisarne, sobe in opremo. Dostopne točke, kot so območja za dostavo in natovarjanje, ter druge točke, kjer lahko v prostore vstopajo nepooblaščene osebe, se nadzorujejo in so po možnosti ločene od območij z opremo za obdelavo podatkov, da se prepreči nepooblaščen dostop.
   4.   Oblikuje in uporablja se tveganju sorazmerna fizična zaščita varnostnih območij pred naravnimi nesrečami in nesrečami, ki jih povzroči človek.
   5.   Oprema se zaščiti pred fizičnimi in okoljskimi nevarnostmi ter možnostmi za nepooblaščeni dostop.
   6.   Če ima Komisija take informacije na voljo, doda seznamu iz člena 2(3)(h) enotno kontaktno točko za nadzor izvajanja določb tega člena v prostorih varnostne kopije CS-SIS.
   Člen 10
   Nadzor nosilcev podatkov in sredstev
   1.   Odstranljivi nosilci podatkov, ki vsebujejo podatke, se zaščitijo pred nepooblaščenim dostopom, zlorabo ali poškodovanjem, njihova berljivost pa se zagotavlja skozi celotno življenjsko dobo podatkov.
   2.   Ko nosilci podatkov niso več potrebni, se zavržejo varno v skladu s podrobnimi postopki, ki se določijo v varnostni politiki.
   3.   Z evidencami se zagotavljajo informacije o lokacijah, kjer so podatki shranjeni, veljavnih obdobjih shranjevanja in dovoljenjih za dostop.
   4.   Vsa pomembna sredstva komunikacijske infrastrukture se določijo, da se jih zaščiti glede na njihovo pomembnost. Vodi se register pomembne opreme IT, ki se stalno posodablja.
   5.   Na voljo je dokumentacija o komunikacijski infrastrukturi, ki se stalno posodablja. To dokumentacijo je treba zaščititi pred nepooblaščenim dostopom.
   6.   Odstavki 1 do 5 se smiselno uporabljajo za centralni SIS II. Tako se vsako sklicevanje na komunikacijsko infrastrukturo razume kot sklicevanje na centralni SIS II.
   Člen 11
   Nadzor shranjevanja
   1.   Sprejmejo se ustrezni ukrepi, da se zagotovi ustrezno shranjevanje informacij in prepreči nepooblaščen dostop do njih.
   2.   Vsi elementi opreme, ki vsebujejo nosilce za shranjevanje podatkov, se varno uničijo ali pa se pred zavrženjem pregledajo, da se zagotovi, da so bili vsi občutljivi podatki odstranjeni ali v celoti prepisani z drugimi podatki.
   Člen 12
   Nadzor gesel
   1.   Vsa gesla se hranijo na varnem in obravnavajo zaupno. Če se pojavi sum, da je bilo geslo razkrito, je treba to geslo nemudoma zamenjati ali onemogočiti uporabniški račun. Uporabljajo se enolične in individualne uporabniške identitete.
   2.   V varnostni politiki se opredelijo postopki za prijavljanje in odjavljanje, da se prepreči vsak nepooblaščen dostop.
   Člen 13
   Nadzor dostopa
   1.   Z varnostno politiko se določi postopek za uradno registracijo in preklic registracije zaposlenih, s katerim se za namene operativnega upravljanja odobri ali prekliče dostop do strojne in programske opreme SIS II. Dodeljevanje in uporaba ustreznih poverilnic za dostop (gesel ali drugih ustreznih sredstev) se nadzorujeta z uradnim upravljavskim postopkom, kot je določen v varnostni politiki.
   2.   Dostop do strojne in programske opreme SIS II pri CS-SIS:

               (i)

               je dovoljen samo pooblaščenim osebam;

               (ii)

               je omejen na primere, ko je mogoče ugotoviti legitimen interes v skladu s členom 45 Uredbe (ES) št. 1987/2006 in členom 61 Sklepa 2007/533/PNZ ali s členom 50(2) Uredbe (ES) št. 1987/2006 in členom 66(2) Sklepa 2007/533/PNZ;

               (iii)

               ne traja dlje in ni obsežnejši, kot je potrebno za namen dostopa, in

               (iv)

               se omogoča samo v skladu s politiko nadzora dostopa, ki se določi v varnostni politiki.

         3.   Pri CS-SIS se uporabljajo samo konzole in programska oprema, ki jih je odobril lokalni varnostni uradnik za centralni SIS II. Uporaba sistemskih pripomočkov, ki bi lahko obšli sistemski in programski nadzor, se omeji in nadzoruje. Uvedejo se postopki za nadzor nameščanja programske opreme.
   Člen 14
   Nadzor sporočanja
   Komunikacijska infrastruktura se nadzoruje, da se zagotovijo razpoložljivost, celovitost in zaupnost izmenjave podatkov. Za zaščito podatkov, ki se prenašajo po komunikacijski infrastrukturi, se uporabljajo šifrirna sredstva.
   Člen 15
   Nadzor vnosa
   Račune oseb, ki jim je bil odobren dostop do programske opreme SIS II prek CS-SIS, nadzoruje lokalni varnostni uradnik za centralni SIS II. Uporaba teh računov, vključno s časom in uporabniško identiteto, se evidentira.
   Člen 16
   Nadzor prenosa
   1.   V varnostni politiki se določijo ustrezni ukrepi, da se preprečijo nepooblaščeno branje, kopiranje, spreminjanje ali brisanje osebnih podatkov med njihovim prenosom v SIS II ali iz njega ali med prenosom nosilcev podatkov. Varnostna politika vsebuje določbe o dovoljenih oblikah pošiljanja ali prenosa ter o postopkih glede odgovornosti za prenos predmetov in njihov prihod v namembni kraj. Nosilec podatkov ne vsebuje nobenih drugih podatkov, razen tistih, ki jih je treba poslati.
   2.   Storitve, ki jih zagotavljajo tretje osebe in vključujejo dostop, obdelavo in sporočanje podatkov ali upravljanje opreme za obdelavo podatkov ali dodajanje proizvodov ali storitev opremi za obdelavo podatkov, imajo nameščene ustrezne varnostne kontrole.
   Člen 17
   Varnost komunikacijske infrastrukture
   1.   Komunikacijska infrastruktura se ustrezno upravlja in nadzoruje, da se zaščiti pred nevarnostmi ter da se zagotovi varnost komunikacijske infrastrukture in centralnega SIS II, vključno s podatki, ki se izmenjujejo skozi njiju.
   2.   Varnostni elementi, ravni storitev in zahteve upravljanja za vse omrežne storitve se opredelijo v dogovoru o zagotavljanju omrežnih storitev s ponudnikom storitev.
   3.   Poleg dostopnih točk SIS II se zaščitijo tudi vse dodatne storitve, ki jih uporablja komunikacijska infrastruktura. Ustrezni ukrepi se določijo v varnostni politiki.
   Člen 18
   Spremljanje
   1.   V prostorih glavnega CS-SIS in varnostne kopije CS-SIS se za najdaljše obdobje iz člena 18(3) Uredbe (ES) št. 1987/2006 in člena 18(3) Sklepa 2007/533/PNZ varno hranijo in so iz teh prostorov dostopne evidence s podatki iz člena 18(1) Uredbe (ES) št. 1987/2006 in člena 18(1) Sklepa 2007/533/PNZ, ki se nanašajo na vsak dostop do podatkov v CS-SIS in na vsak postopek njihove obdelave.
   2.   V varnostni politiki se določijo postopki za spremljanje uporabe ali okvar opreme za obdelavo podatkov, rezultati dejavnosti spremljanja pa se redno pregledujejo. Po potrebi se ustrezno ukrepa.
   3.   Sredstva za vodenje evidenc in evidence se zaščitijo pred nedovoljenimi posegi in nepooblaščenim dostopom, da se izpolnijo zahteve glede zbiranja podatkov in shranijo dokazi za obdobje shranjevanja.
   Člen 19
   Šifrirni ukrepi
   Za zaščito informacij se po potrebi uporabljajo šifrirni ukrepi. Uporabo ter namene in pogoje uporabe mora vnaprej odobriti sistemski varnostni uradnik.
   POGLAVJE IV

      VARNOST ČLOVEŠKIH VIROV

   Člen 20
   Profili osebja
   1.   V varnostni politiki se določijo naloge in pristojnosti oseb, ki jim je bil odobren dostop do centralnega SIS II.
   2.   V varnostni politiki se določijo naloge in pristojnosti oseb, ki jim je bil odobren dostop do komunikacijske infrastrukture.
   3.   Varnostne vloge in odgovornosti osebja Komisije, izvajalcev in zaposlenih, vključenih v operativno upravljanje, se opredelijo, zapišejo in sporočijo zadevnim osebam. Za osebje Komisije so te vloge in odgovornosti navedene v opisu dela in nalog ter ciljih; za izvajalce so te vloge in odgovornosti navedene v pogodbah ali dogovorih o ravni storitev.
   4.   Z vsemi osebami, za katere ne veljajo pravila javnih služb Evropske unije ali držav članic, se sklenejo dogovori o zaupnosti in tajnosti. Zaposleni, ki morajo delati s podatki SIS II, imajo potrebno dovoljenje ali potrdilo v skladu s podrobnimi postopki, ki se določijo v varnostni politiki.
   Člen 21
   Informacije osebja
   1.   Vsem zaposlenim in izvajalcem se zagotovi ustrezno usposabljanje o varnostni ozaveščenosti, pravnih zahtevah, politikah in postopkih, in sicer v obsegu, ki ga zahtevajo njihove dolžnosti.
   2.   V varnostni politiki se za osebje in izvajalce, ki jim preneha zaposlitev ali se jim izteče pogodba, določijo odgovornosti, povezane z menjavo ali prenehanjem zaposlitve, ter postopki za upravljanje vračila sredstev in odvzema pravic dostopa.
   POGLAVJE V

      KONČNE DOLOČBE

   Člen 22
   Veljavnost
   1.   Ta sklep začne veljati z datumom, ki ga določi Svet v skladu s členom 55(2) Uredbe (ES) št. 1987/2006 in členom 71(2) Sklepa 2007/533/PNZ.
   2.   Člen 1(1), člen 2(1) ter 2(3)(b), (d), (f) in (i), člen 3, členi 6(5), 7(5), 9(6), 10(6), člen 13(2) in (3), člena 15 in 18 ter člen 20(1) prenehajo veljati, ko upravljavski organ prevzame svoje naloge.

      V Bruslju, 4. maja 2010

            Za Komisijo

            Predsednik

         José Manuel BARROSO

      (1)  UL L 381, 28.12.2006, str. 4.

      (2)  UL L 205, 7.8.2007, str. 63.

      (3)  UL L 8, 12.1.2001, str. 1.


title: 2011/684/CFSP: Sklep Sveta 2011/684/SZVP z dne 13. oktobra 2011 o spremembah sklepa 2011/273/SZVP o omejevalnih ukrepih proti Siriji

text:
               14.10.2011

               SL

               Uradni list Evropske unije

               L 269/33

         SKLEP SVETA 2011/684/SZVP
   z dne 13. oktobra 2011
   o spremembah sklepa 2011/273/SZVP o omejevalnih ukrepih proti Siriji
   SVET EVROPSKE UNIJE JE –
   ob upoštevanju Pogodbe o Evropski uniji, zlasti člena 29 Pogodbe,
   ob upoštevanju naslednjega:

               (1)

               Svet je 9. maja 2011 sprejel Sklep 2011/273/SZVP o omejevalnih ukrepih proti Siriji (1).

               (2)

               Zaradi resnosti razmer v Siriji bi morali omejevalni ukrepi iz Sklepa 2011/273/SZVP veljati še za en subjekt, tako da ta subjekt ne bi mogel s sredstvi ali gospodarskimi viri, ki so v njegovi lasti, z njimi razpolaga ali so pod njegovim nadzorom, zagotavljati finančne podpore sirskemu režimu, vendar pa bi mu bilo začasno omogočeno, da zamrznjena sredstva ali gospodarske vire, ki jih je dobil pozneje, uporabi za financiranje trgovskih poslov z osebami in subjekti, ki niso uvrščeni na seznam.

               (3)

               Zato bi bilo treba Sklep 2011/273/SZVP ustrezno spremeniti –

         SPREJEL NASLEDNJI SKLEP:
   Člen 1
   Sklep Sveta 2011/273/SZVP se spremeni, kot sledi:

               1.

               člen 3 se spremeni, kot sledi:

                           (i)

                           odstavek 1 se nadomesti z naslednjim:
                           „1.   Države članice sprejmejo potrebne ukrepe, da osebam, odgovornim za nasilno zatiranje civilnega prebivalstva v Siriji, osebam, ki izkoriščajo ali podpirajo režim, in osebam, povezanim z njimi, ki so navedene na seznamu v Prilogi I, preprečijo vstop na svoje ozemlje ali tranzit preko njega.“;

                           (ii)

                           odstavek 8 se nadomesti z naslednjim:
                           „8.   Kadar posamezna država članica na podlagi odstavkov 3, 4, 5, 6 in 7 osebam s seznama v Prilogi I dovoli vstop na svoje ozemlje ali tranzit preko njega, se dovoljenje omeji na namen, za katerega je bilo dano, ter na osebe, na katere se nanaša.“;

               2.

               člen 4 se spremeni, kot sledi:

                           (i)

                           odstavka 1 in 2 se nadomestita z naslednjim:
                           „1.   Zamrznejo se vsa sredstva in gospodarski viri, ki pripadajo, so v njihovi lasti, z njimi razpolagajo ali so pod nadzorom oseb, odgovornih za nasilno zatiranje civilnega prebivalstva v Siriji, oseb in subjektov, ki izkoriščajo ali podpirajo režim, ter z njimi povezanih oseb in subjektov s seznamov v prilogah I in II.
                           2.   Fizičnim ali pravnim osebam ali subjektom s seznamov v prilogah I in II ne smejo biti neposredno ali posredno dana na razpolago ali v njihovo korist nikakršna sredstva ali gospodarski viri.“;

                           (ii)

                           točka (a) odstavka 3 se nadomesti z naslednjim:

                                       „(a)

                                       nujni za osnovne potrebe oseb, navedenih v prilogah I in II, in njihovih vzdrževanih družinskih članov, vključno s plačili za živila, najemnine ali hipoteke, zdravila in zdravljenje, davke, zavarovalne premije in pristojbine za storitve javnih gospodarskih služb;“;

                           (iii)

                           točka (a) odstavka 4 se nadomesti z naslednjim:

                                       „(a)

                                       sredstva ali gospodarski viri so predmet sodnega, upravnega ali arbitražnega zasega, izvedenega pred datumom uvrstitve fizične ali pravne osebe ali subjekta iz člena 4(1) v prilogi I in II, ali sodbe sodišča ali upravne sodbe ali arbitražne sodbe, izdane pred tem datumom;“;

                           (iv)

                           točka (c) odstavka 4 se nadomesti z naslednjim:

                                       „(c)

                                       zaseg ali sodba ni v korist fizičnim ali pravnim osebam ali subjektom, navedenim v prilogah I in II;“;

                           (v)

                           doda se naslednji odstavek:
                           „5a.   Določba odstavka 1 subjektu s seznama iz Priloge II ne preprečuje, da dva meseca po datumu uvrstitve na seznam plačuje z zamrznjenimi sredstvi ali gospodarskimi viri, ki jih je prejel po datumu uvrstitve na seznam, če je tako plačilo zapadlo na podlagi pogodbe v zvezi s financiranjem trgovskih poslov, pod pogojem, da je zadevna država članica ugotovila, da plačila neposredno ali posredno ne prejme oseba ali subjekt iz odstavka 1.“;

               3.

               člen 4a se nadomesti z naslednjim:
               „Člen 4a
               V zvezi s pogodbami ali transakcijami, ki so jih neposredno ali posredno, v celoti ali delno ovirali ukrepi iz tega sklepa, se osebam ali subjektom s seznama v prilogah I in II ali kateri koli drugi osebi ali subjektu v Siriji, vključno z vlado Sirije, njenimi javnimi organi, korporacijami ali agencijami, ali kateri koli osebi ali subjektu, ki zahtevo vlaga prek ali v korist take osebe ali subjekta, ne odobri noben zahtevek, vključno z zahtevki za odškodnino ali nadomestilo ali podobnimi terjatvami, kot so zahtevki za terjatev, globe ali uveljavljanje garancij, zahtevki za podaljšanje ali izplačilo obveznice, finančne garancije, vključno s terjatvami iz naslova akreditivov ter podobnimi instrumenti.“;

               4.

               odstavek 1 člena 5 se nadomesti z naslednjim:
               „1.   Svet na predlog države članice ali visokega predstavnika Unije za zunanje zadeve in varnostno politiko sestavi in spremeni seznama iz prilog I in II.“;

               5.

               člen 6 se nadomesti z naslednjim:
               „Člen 6
               1.   V prilogah I in II so navedeni razlogi za uvrstitev zadevnih oseb in subjektov na seznam.
               2.   Prilogi I in II vključujeta tudi informacije, potrebne za ugotavljanje istovetnosti zadevnih oseb ali subjektov, če so te informacije na voljo. Pri osebah lahko ti podatki vključujejo imena, vključno z vzdevki, datum in kraj rojstva, državljanstvo, številko potnega lista in osebne izkaznice, spol, naslov, če je znan, ter funkcijo ali poklic. Pri subjektih lahko te informacije vključujejo imena, kraj in datum registracije, matično številko in sedež podjetja.“

         Člen 2
   Priloga Sklepa 2011/273/SZVP postane njegova Priloga I.
   Člen 3
   Priloga tega sklepa se doda k Sklepu 2011/273/SZVP kot njegova Priloga II.
   Člen 4
   Ta sklep začne veljati na dan sprejetja.

      V Bruslju, 13. oktobra 2011

            Za Svet

            Predsednik

         M. DOWGIELEWICZ

      (1)  UL L 121, 10.5.2011, str. 11.

      PRILOGA

            „PRILOGA II

               Seznam subjektov iz člena 4(1)

               Subjekti

                        Naziv

                        Podatki za ugotavljanje identitete

                        Razlogi

                        Datum uvrstitve na seznam

                        1.

                        Commercial Bank of Syria

                                    —

                                    Damascus Branch, P.O. Box 2231, Moawiya St., Damascus, Syria;- P.O. Box 933, Yousef Azmeh Square, Damascus, Syria;

                                    —

                                    Aleppo Branch, P.O. Box 2, Kastel Hajjarin St., Aleppo, Syria;

                              SWIFT/BIC CMSY SY DA; vse pisarne po svetu [NPWMD]
                        Spletna stran: http://cbs-bank.sy/En-index.php
                        Tel: +963 11 2218890
                        Faks: +963 11 2216975
                        Uprava: dir.cbs@mail.sy

                        banka v državni lasti, ki zagotavlja finančno podporo režimu

                        13.10.2011“


title: Sklep Stalnega odbora držav EFTE št. 1/2007/SC z dne 25. oktobra 2007 o spremembi Sklepa Stalnega odbora držav EFTE št. 5/2004/SC o vzpostavitvi načela delitve stroškov za finančni mehanizem EGP

text:
               8.5.2008

               SL

               Uradni list Evropske unije

               L 122/32

      SKLEP STALNEGA ODBORA DRŽAV EFTE
   št. 1/2007/SC
   z dne 25. oktobra 2007
   o spremembi Sklepa Stalnega odbora držav EFTE št. 5/2004/SC o vzpostavitvi načela delitve stroškov za finančni mehanizem EGP
   STALNI ODBOR DRŽAV EFTE JE –
   ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru, v nadaljnjem besedilu „Sporazum EGP“,
   ob upoštevanju Protokola 38a o finančnem mehanizmu EGP, ki je bil v Sporazum EGP vstavljen s Sporazumom o udeležbi Češke republike, Republike Estonije, Republike Ciper, Republike Madžarske, Republike Latvije, Republike Litve, Republike Malte, Republike Poljske, Republike Slovenije in Slovaške republike v Evropskem gospodarskem prostoru, in spremenjen s Sporazumom o udeležbi Republike Bolgarije in Romunije v Evropskem gospodarskem prostoru,
   ob upoštevanju Sklepa Stalnega odbora držav Efte št. 5/2004/SC z dne 23. septembra 2004 o vzpostavitvi načela delitve stroškov za finančni mehanizem EGP,
   ob upoštevanju dejstva, da lahko Lihtenštajn odslej zbira lastne uradne podatke o bruto domačem proizvodu (BDP) –
   SKLENIL:
   Člen 1
   Odstavka 6 in 7 Priloge k Sklepu Stalnega odbora držav Efte št. 5/2004/SC o vzpostavitvi načela delitve stroškov za finančni mehanizem EGP se nadomestita z naslednjim:

                  „6.

                  Podatke o BDP, na katerih temeljijo prispevki za leto t, je treba posredovati do 1. februarja istega leta in se nanašajo na leta t-4, t-3 in t-2. Za Lihtenštajn se uporabijo zadnja tri leta, za katera so podatki na voljo.“

   Člen 2
   Ta sklep začne veljati takoj. Prvič se uporabi za zneske v obdobju 2007–2008.
   Člen 3
   Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

      V Bruslju, 25. oktobra 2007

            Za Stalni odbor

            Predsednik

         Stefán Haukur JÓHANNESSON

            Generalni sekretar

         Kåre BRYN


title: 2012/488/EU: Sklep Sveta z dne 22. junija 2012 o stališču Evropske unije v Odboru za trgovino in trajnostni razvoj, ustanovljenem s Sporazumom o prosti trgovini med Evropsko unijo in njenimi državami članicami na eni strani ter Republiko Korejo na drugi strani, v zvezi z delovanjem foruma civilne družbe in vzpostavitvijo skupine strokovnjakov za preučitev zadev, ki spadajo v področje delovanja Odbora za trgovino in trajnostni razvoj

text:
               28.8.2012

               SL

               Uradni list Evropske unije

               L 231/1

         SKLEP SVETA
   z dne 22. junija 2012
   o stališču Evropske unije v Odboru za trgovino in trajnostni razvoj, ustanovljenem s Sporazumom o prosti trgovini med Evropsko unijo in njenimi državami članicami na eni strani ter Republiko Korejo na drugi strani, v zvezi z delovanjem foruma civilne družbe in vzpostavitvijo skupine strokovnjakov za preučitev zadev, ki spadajo v področje delovanja Odbora za trgovino in trajnostni razvoj
   (2012/488/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 23. aprila 2007 Komisijo pooblastil, da v imenu Evropske unije in njenih držav članic izvede pogajanja o sporazumu o prosti trgovini z Republiko Korejo.

               (2)

               Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani (1) (v nadaljnjem besedilu: Sporazum) je bil podpisan 6. oktobra 2010.

               (3)

               V skladu s členom 15.10(5) Sporazuma se Sporazum začasno uporablja od 1. julija 2011 s pridržkom njegove poznejše sklenitve.

               (4)

               Člen 13.13(1) Sporazuma določa, da se pogodbenici s sklepom Odbora za trgovino in trajnostni razvoj (v nadaljnjem besedilu: Odbor za trgovino in trajnostni razvoj EU-Koreja) dogovorita o delovanju foruma civilne družbe najpozneje eno leto po začetku veljavnosti Sporazuma.

               (5)

               Člen 13.15(3) določa vzpostavitev seznama oseb, ki bi lahko bile pozvane k sodelovanju v skupini strokovnjakov za preučitev zadev v zvezi s trgovino in trajnostnim razvojem, ki niso bile zadovoljivo obravnavane na posvetovanjih na vladni ravni.

               (6)

               Unija bi zato morala oblikovati stališče v zvezi z delovanjem foruma civilne družbe in seznamom oseb, ki bi lahko bile pozvane k sodelovanju kot strokovnjaki –

         SPREJEL NASLEDNJI SKLEP:
   Člen 1
   Stališče Unije v Odboru za trgovino in trajnostni razvoj EU-Koreja, ustanovljenem s Sporazumom o prosti trgovini med Evropsko unijo in njenimi državami članicami na eni strani ter Republiko Korejo na drugi strani, v zvezi z:

               (a)

               delovanjem foruma civilne družbe, določenega v členu 13.13(1) Sporazuma, in

               (b)

               vzpostavitvijo seznama usposobljenih posameznikov, ki bi lahko delovali kot člani skupine v skladu s členom 13.15(3) Sporazuma,

         temelji na osnutkih sklepov Odbora za trgovino in trajnostni razvoj EU-Koreja, ki so priloženi temu sklepu.
   Člen 2
   Ta sklep začne veljati na dan sprejetja.

      V Luxembourgu, 22. junija 2012

            Za Svet

            Predsednica

         M. VESTAGER

      (1)  UL L 127, 14.5.2011, str. 6.

      OSNUTEK
      SKLEP št. …/2012 ODBORA ZA TRGOVINO IN TRAJNOSTNI RAZVOJ EU-KOREJA
      z dne …
      o sprejetju poslovnika foruma civilne družbe v skladu z zahtevami iz člena 13.13 Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani
      ODBOR ZA TRGOVINO IN TRAJNOSTNI RAZVOJ EU-KOREJA JE –
      ob upoštevanju Sporazuma o prosti trgovini med Evropsko skupnostjo in njenimi državami članicami na eni strani ter Republiko Korejo na drugi strani, ki je bil podpisan 6. oktobra 2010 v Bruslju (v nadaljnjem besedilu: Sporazum), in zlasti člena 13.13 Sporazuma,
      ob upoštevanju naslednjega:

                  (1)

                  Člen 13.13 Sporazuma določa, da se člani nacionalnih svetovalnih skupin vsake pogodbenice sestanejo v okviru foruma civilne družbe.

                  (2)

                  Sestava foruma civilne družbe zagotovi uravnoteženo zastopanje članov nacionalnih svetovalnih skupin.

                  (3)

                  Pogodbenici se s sklepom Odbora za trgovino in trajnostni razvoj EU-Koreja dogovorita o delovanju foruma civilne družbe najpozneje eno leto po začetku veljavnosti Sporazuma –

            SPREJEL NASLEDNJI SKLEP:
      Člen 1
      Sprejme se poslovnik foruma civilne družbe, kot je naveden v Prilogi k temu sklepu.
      Člen 2
      Ta sklep začne veljati na dan sprejetja.

         V … dne …

            Za Odbor za trgovino in trajnostni razvoj EU-Koreja

               Sopredsednik Odbora za trgovino in trajnostni razvoj EU-Koreja iz Republike Koreje

               Sopredsednik Odbora za trgovino in trajnostni razvoj EU-Koreja iz Evropske unije

         PRILOGA

            POSLOVNIK FORUMA CIVILNE DRUŽBE

         Člen 1
         Forum civilne družbe sestavlja 12 članov iz nacionalnih svetovalnih skupin EU in 12 članov iz nacionalnih svetovalnih skupin Koreje, ki jih imenujejo same nacionalne svetovalne skupine. Člane lahko spremljajo strokovni svetovalci. Med predstavniki foruma civilne družbe iz vsake pogodbenice so vsaj trije predstavniki poslovnih organizacij, sindikatov in okoljskih nevladnih organizacij.
         Člen 2
         Forumu civilne družbe sopredsedujeta predstavnik EU in predstavnik Koreje. Nacionalne svetovalne skupine EU in nacionalne svetovalne skupine Koreje imenujejo svojega sopredsednika izmed svojih predstavnikov v forumu civilne družbe.
         Sopredsednika pripravita dnevni red srečanj foruma civilne družbe na podlagi zahtev svojih nacionalnih svetovalnih skupin. Poleg tega dnevni red vključuje naslednji redni točki:

                     (a)

                     obveščanje pogodbenic o izvajanju poglavja o trgovini in trajnostnem razvoju;

                     (b)

                     poročila o posvetovanjih, ki se izvajajo v skladu s členom 13.14, o delu, ki ga opravlja skupina strokovnjakov v skladu s členom 13.15.

               Člen 3
         Forum civilne družbe se sestane vsaj enkrat na leto, izmenično v Bruslju in Seulu, razen če se pogodbenici ne dogovorita drugače. Izredno srečanje se lahko skliče na zahtevo ene od nacionalnih svetovalnih skupin.

      OSNUTEK
      SKLEP št. …/2012 ODBORA ZA TRGOVINO IN TRAJNOSTNI RAZVOJ EU-KOREJA
      z dne …
      o vzpostavitvi skupine strokovnjakov iz člena 13.15 Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani
      ODBOR ZA TRGOVINO IN TRAJNOSTNI RAZVOJ EU-KOREJA JE –
      ob upoštevanju Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani (v nadaljnjem besedilu: pogodbenici oziroma Sporazum), ki je bil podpisan 6. oktobra 2010 v Bruslju, ter zlasti člena 13.15 Sporazuma,
      ob upoštevanju naslednjega:

                  (1)

                  Pogodbenica lahko zahteva, da se skupina strokovnjakov sestane in preuči zadevo, ki ni bila zadovoljivo obravnavana na posvetovanjih na vladni ravni.

                  (2)

                  Izvajanje priporočil skupine strokovnjakov nadzoruje Odbor za trgovino in trajnostni razvoj EU-Koreja.

                  (3)

                  Pogodbenici sta pripravili seznam 18 imen, ki je naveden v Prilogi k temu sklepu –

            SPREJEL NASLEDNJI SKLEP:
      Člen 1
      Sprejme se seznam strokovnjakov, naveden v Prilogi k temu sklepu, ki lahko delujejo kot člani skupine za namene člena 13.15 Sporazuma.
      Člen 2
      Ta sklep začne veljati na dan sprejetja in se posreduje Odboru za trgovino EU-Koreja.

         V … dne …

            Za Odbor za trgovino in trajnostni razvoj EU-Koreja

               Sopredsednik Odbora za trgovino in trajnostni razvoj EU-Koreja iz Republike Koreje

               Sopredsednik Odbora za trgovino in trajnostni razvoj EU-Koreja iz Evropske unije

         PRILOGA

            SEZNAM STROKOVNJAKOV

            Strokovnjaki, ki jih predlaga Koreja

                     Kee-whahn CHAH

                     Young Gil CHO

                     Weon Jung KIM

                     Suh-Yong CHUNG

                     Taek-Whan HAN

                     Won-Mog CHOI

            Strokovnjaki, ki jih predlaga EU

                     Eddy LAURIJSSEN

                     Jorge CARDONA

                     Karin LUKAS

                     Hélène RUIZ FABRI

                     Laurence BOISSON DE CHAZOURNES

                     Geert VAN CALSTER

            Predsedniki

                     Thomas P. PINANSKY

                     Nguyen Van TAI

                     Le HA THANH

                     Jill MURRAY

                     Ricardo MELÉNDEZ-ORTIZ

                     Nathalie BERNASCONI-OSTERWALDER